

**FŐVÁROSI VÁLASZTÁSI**

**BIZOTTSÁG**

1052 Budapest Városház u. 9-11.

Telefon: 327-1644, telefax: 327-1195

A Fővárosi Választási Bizottság a

**6/2012. (IV. 27.) FVB számú határozatával**

kettő igen szavazattal, egyhangúlag, a Velez Árpád lemondása folytán megüresedett mandátum kiadása tárgyában a következő döntést hozta:

1. **Megállapítja, hogy Velez Árpád — a helyi önkormányzati képviselők és polgármesterek 2010. október 3-án megtartott választásán a Magyar Szocialista Párt fővárosi területi listájának 24. helyéről mandátumot szerzett — fővárosi közgyűlési képviselő a képviselői mandátumáról a Budapest Főváros Közgyűléséhez intézett nyilatkozatával — 2012. április 6-i hatállyal — lemondott, ezért képviselői megbízatása megszűnt.**
2. **A Fővárosi Választási Bizottság a Velez Árpád lemondása folytán megüresedett fővárosi közgyűlési képviselői mandátumot a Magyar Szocialista Párt fővárosi területi listájának 83. helyén szereplő Lendvai Annának rendeli kiadni.**

A határozat ellen, jogszabálysértésre hivatkozással, a meghozataltól számított kettő napon belül az Országos Választási Bizottságnak címzett fellebbezést lehet benyújtani a Fővárosi Választási Bizottságnál (1052 Budapest V. kerület, Városház u. 9-11., fax: 327-1855) úgy, hogy az legkésőbb 2012. április 29. (vasárnap) 16.00 óráig megérkezzen. A fellebbezésnek tartalmaznia kellabenyújtójának nevét, lakcímét (székhelyét) és – ha a lakcímétől (székhelyétől) eltér – postai értesítési címét, valamintválasztása szerint telefaxszámát vagy elektronikus levélcímét, illetőleg kézbesítési megbízottjának nevét és telefaxszámát vagy elektronikus levélcímét. A fellebbezésben új tények és bizonyítékok is felhozhatók.

**I n d o k o l á s**

Velez Árpád — a helyi önkormányzati képviselők és polgármesterek 2010. október 3-án megtartott választásán a Magyar Szocialista Párt fővárosi területi listájának 24. helyén mandátumot szerzett — fővárosi közgyűlési képviselő a Fővárosi Közgyűléséhez intézett, 2012. április 6-án benyújtott nyilatkozatával lemondott a képviselői megbízatásáról.

A helyi önkormányzati képviselők jogállásának egyes kérdéseiről szóló 2000. évi XCVI. törvény 2. § *d)* pontja szerint az önkormányzati képviselő megbízatása a lemondással megszűnik. A 3. § (1) bekezdése úgy rendelkezik, hogy az önkormányzati képviselő a képviselő-testület ülésén jelentheti be lemondását.

A 3. § (2) bekezdése kimondja továbbá, hogy az önkormányzati képviselő lemondhat a képviselő-testülethez intézett írásbeli nyilatkozatával is, melyet a polgármesternek, a főpolgármesternek, a közgyűlés elnökének ad át vagy juttat el. Az írásbeli nyilatkozatot a képviselő-testület következő ülésén ismertetni kell.

A hivatkozott rendelkezéseknek megfelelően Velez Árpádnaka dr. Trippon Norbert fővárosi közgyűlési képviselő képviselői mandátumáról történő lemondása folytán megszerzett fővárosi közgyűlési képviselői megbízatása — a képviselő lemondása következtében — megszűnt.

A helyi önkormányzati képviselők és polgármesterek választásáról szóló 2010. évi L. törvény 21. § (2) bekezdése szerint ha a megyei, a kompenzációs vagy a fővárosi listáról megválasztott képviselő kiesik, helyére az eredetileg bejelentett listáról a jelölő szervezet által bejelentett jelölt lép. Ha a jelölő szervezet a választási eljárásról szóló 1997. évi C. törvény 115. § (2) bekezdésében meghatározott határidőig nem jelenti be a jelöltet, a megüresedett helyre a listán soron következő jelölt lép.

A választási eljárásról szóló 1997. évi C. törvény (továbbiakban: Ve.) 115. § (2) bekezdése szerint ha a megyei, a kompenzációs vagy a fővárosi listáról megválasztott képviselő kiesik, helyére a jelölő szervezet a megüresedéstől számított 30 napon belül jelentheti be az új jelöltet az illetékes választási bizottsághoz.

A Fővárosi Választási Bizottság megállapítja, hogy a Magyar Szocialista Párt jelölő szervezet a megüresedett mandátumra — a 2012. április 25. napján benyújtott bejelentésében —
a fővárosi területi listájuk 83. helyén szereplő Lendvai Annát jelölte.

A Fővárosi Választási Bizottság a hivatkozott jogszabályi rendelkezések, valamint a bejelentés alapján a Magyar Szocialista Párt fővárosi területi listájának 83. helyén szereplő Lendvai Annának rendelte kiadni a mandátumot. A Fővárosi Választási Bizottság Lendvai Anna részére a megbízólevelet jelen határozata jogerőre emelkedését követően kiadja.

A határozat az 2010. évi L. törvény 21. § (2) bekezdésén, a Ve. 4. § (3) bekezdésén, 115. § (2) bekezdésén, a jogorvoslatról való tájékoztatás a Ve. 4. §-ának (3) bekezdésén, 79. §-ának (1) és (2) bekezdésén, 80. §-ának (1) és (2), továbbá (4)–(5) bekezdésén alapul.

Budapest, 2012. április 27.

 **Dr. Temesi István**

 Fővárosi Választási Bizottság

 elnök